KOMISSION TÄYTÄNTÖÖNPANOPÄÄTÖS (EU) 2019/2098,

annettu 28 päivänä marraskuuta 2019,

tilapäisistä eläinten terveyttä koskevista vaatimuksista sellaisten ihmisravinnoksi tarkoitettujen eläinperäisten tuotteiden lähetysten kohdalla, jotka ovat peräisin unionista ja palaavat unioniin jonkin kolmannen maan evättyä niiltä pääsyn

(tiedoksiannettu numerolla C(2019) 8092)

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (1) ja erityisesti sen 8 artiklan 5 kohdan kolmannen luetelmakohdan,

sekä katsoo seuraavaa:

(1) Direktiivissä 2002/99/EY vahvistetaan yleiset eläinten terveyttä koskevat säännöt, jotka koskevat ihmisravinnoksi tarkoitettujen eläinperäisten tuotteiden tuontia unionin alueelle kolmansista maista. Siinä säädetään erityisesti siitä, että komissio hyväksyy sääntöjä kyseisten tuotteiden tuomisesta unionin alueelle tietyissä tapauksissa. Kyseisessä direktiivissä vahvistetut eläinten terveyttä koskevat säännöt eivät vaikuta neuvoston direktiivissä 97/78/EY (2) vahvistettuihin eläinlääkinnällisiä tarkastuksia koskeviin sääntöihin, ja niitä sovelletaan niiden rinnalla.

(2) Direktiivissä 97/78/EY vahvistetaan säännöt, jotka koskevat kolmansista maista unioniin tuotavien eläinperäisten tuotteiden lähetysten eläinlääkinnällisten tarkastusten järjestämistä, mukaan luettuna direktiivin 2002/99/EY soveltamisalaan kuuluvat tuotteet. Direktiivin 97/78/EY 15 artiklan mukaan jäsenvaltioiden on sallittava kolmannen maan hylkäämien tällaisten tuotteiden jälleentuonti tietyillä edellytyksillä. Näihin edellytyksiin sisältyy todistusvaatimuksia, ja niiden tarkoituksena on kansanterveyden ja eläinten terveyden suojelu.

(3) Euroopan parlamentin ja neuvoston asetuksella (EU) 2017/625 (3) kumotaan direktiivi 97/78/EY 14 päivästä joulukuuta 2019. Kyseisellä asetuksella vahvistetaan uusi oikeudellinen kehys viralliselle valvonnalle ja muille virallisille toimille, joilla todennetaan elintarvikeketjua koskevan unionin lainsäädännön asianmukainen soveltaminen. Siinä vahvistetaan sääntöjä, jotka koskevat muun muassa unionin alueelle tulevien eläinperäisten tuotteiden lähetysten virallista valvontaa, elintarvikkeet mukaan luettuina. Lisäksi Euroopan parlamentin ja neuvoston asetuksella (EU) 2016/429 (4) kumotaan direktiivi 2002/99/EY 21 päivästä huhtikuuta 2021. Asetuksessa (EU) 2016/429 vahvistetaan sääntöjä, jotka koskevat eläintautien ehkäisemistä, mukaan luettuna eläinperäisten tuotteiden unioniin tuloa koskevat säännöt. Kyseisissä kahdessa asetuksessa vahvistettuja sääntöjä sovelletaan rinnakkain, mutta asetuksessa (EU) 2017/625 vahvistetut säännöt ovat luonteeltaan monialaisia, kun taas asetuksessa (EU) 2016/429 vahvistetut säännöt ovat enemmänkin alakohtaisia, sillä ne koskevat eläinten terveyttä.

(4) Asetusta (EU) 2017/625 täydentäviä sääntöjä on nyt vahvistettu komission delegoidulla asetuksella (EU) 2019/2074 (5), kun on kyse sellaisten eläinten ja tuotteiden lähetysten virallisen valvonnan suorittamisesta, jotka ovat peräisin unionista ja palaavat unioniin jonkin kolmannen maan evättyä niiltä pääsyn. Näiden täydentävien sääntöjen tarkoituksena on todentaa se, että palaavat lähetykset ovat muun muassa eläinten terveyttä koskevien vaatimusten mukaisia, ja niissä viitataan kyseisiin vaatimuksiin sellaisina kuin ne ovat esitettyinä eläinten terveyttä koskevissa unionin säännöissä. Kyseistä delegoitua asetusta sovelletaan 14 päivästä joulukuuta 2019 eli samasta päivästä kuin asetusta (EU) 2017/625.

(5) Direktiivin 2002/99/EY täytäntöönpanoa koskevissa komission säädöksissä ei nykyisin säädetä erityisistä eläinten terveyttä koskevista vaatimuksista, jotka koskevat sellaisten eläinperäisten tuotteiden jälleentuontia unioniin, jotka on viety unionista ja joilta jokin kolmas maa on evännyt pääsyn. Sen vuoksi olisi säädettävä eläinten terveyttä koskevista vaatimuksista, jotka koskevat nimenomaisesti sellaisten ihmisravinnoksi tarkoitettujen eläinperäisten tuotteiden lähetysten jälleentuontia unioniin, jotka on viety unionista ja joilta kolmannet maat ovat evänneet pääsyn, jotta saadaan aikaan oikeusvarmuus siltä osin kuin on kyse näihin lähetyksiin sovellettavista eläinten terveyttä koskevista vaatimuksista ja vähennetään mahdollisia eläinten terveyteen liittyviä riskejä 14 päivän joulukuuta 2019 jälkeen, kun direktiivi 97/78/EY on kumottu.

(6) Erityisesti näiden tuotteiden purkaminen, varastointi ja uudelleenlastaus kolmansissa maissa ei saisi johtaa riskeihin tiettyjen direktiivin 2002/99/EY liitteessä I tarkoitettujen luetteloitujen eläintautien patogeenien leviämisestä ja kulkeutumisesta unioniin.

(7) Vientijäsenvaltion toimivaltaisen viranomaisen myöntämien alkuperäisten asiakirjojen lisäksi pitäisi myös olla sallittua todentaa ihmisravinnoksi tarkoitettujen eläinperäisten tuotteiden lähetysten alkuperä alkuperäisen virallisen todistuksen sellaisen sähköisen vastineen perusteella, joka on toimitettu virallisen valvonnan tiedonhallintajärjestelmään (IMSOC), jota tarkoitetaan asetuksen (EU) 2017/625 131 artiklassa ja joka on perustettu komission täytäntöönpanoasetuksella (EU) 2019/1715 (6).

(8) Olisi sallittava sellaisen ihmisravinnoksi tarkoitettujen eläinperäisten tuotteiden lähetyksen, joka on palautettu unioniin jonkin kolmannen maan evättyä siltä pääsyn, kuljettaminen määräpaikkaan unionissa, jos kyseisen unionissa sijaitsevan määräpaikan toimivaltainen viranomainen on suostunut vastaanottamaan kyseisen lähetyksen.

(9) On tarpeen varmistaa, että sellaiset ihmisravinnoksi tarkoitettujen eläinperäisten tuotteiden lähetykset, jotka on palautettu unioniin jonkin kolmannen maan evättyä niiltä pääsyn, saapuvat määräpaikkaansa unionissa. Sen vuoksi komission delegoidussa asetuksessa (EU) 2019/1666 (7) säädettyjä menettelyllisiä vaatimuksia olisi sovellettava tällaisten lähetysten kuljetuksen ja saapumisen seurantaan unionin saapumisrajatarkastusasemalta määräpaikassa sijaitsevaan laitokseen.

(10) Tässä täytäntöönpanopäätöksessä vahvistettuja eläinten terveyttä koskevia vaatimuksia olisi sovellettava 21 päivään huhtikuuta 2021, sillä kyseisestä päivästä alkaen sovelletaan asetusta (EU) 2016/429 ja komission delegoitua asetusta, joka koskee eläinten terveyttä koskevia sääntöjä, jotka koskevat kolmansista maista tai alueilta tulevien tiettyjen eläinten, sukusolujen ja alkioiden ja eläinperäisten tuotteiden unioniin saapumista ja saapumisen jälkeisiä siirtoja ja käsittelyä.

(11) Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla 1. Rajatarkastusaseman toimivaltaisen viranomaisen on sallittava sellaisten neuvoston direktiivin 2002/99/EY 2 artiklan 4 kohdassa määriteltyjen eläinperäisten tuotteiden lähetysten saapuminen unioniin, jotka ovat peräisin unionista ja palaavat unioniin jonkin kolmannen maan evättyä niiltä pääsyn, jos seuraavat edellytykset täyttyvät: a) lähetyksen mukana on vientijäsenvaltion toimivaltaisen viranomaisen myöntämä alkuperäinen virallinen todistus tai asiakirja, tai sen sähköinen vastine, joka on toimitettu virallisen valvonnan tiedonhallintajärjestelmään (IMSOC), jota tarkoitetaan asetuksen (EU) 2017/625 131 artiklassa ja joka on perustettu täytäntöönpanoasetuksella (EU) 2019/1715, tai sen oikeaksi todistettu jäljennös; b) lähetyksen mukana on unionissa sijaitsevan määräpaikan toimivaltaisen viranomaisen ilmoitus, jossa vahvistetaan, että se suostuu vastaanottamaan lähetyksen, ja ilmoitetaan sen unioniin palautuksen määräpaikka; c) lähetyksen mukana on jokin seuraavista asiakirjoista, jossa ilmoitetaan syy sille, että kolmas maa epäsi lähetyksen pääsyn, tapauksen mukaan purkamisen, varastoinnin ja uudelleenlastauksen paikka ja päivämäärä kyseisessä kolmannessa maassa, sekä seuraavat tiedot: i) kun on kyse konteista tai pakkauksista, joissa on koskematon alkuperäinen sinetti, lähetyksestä vastaavan toimijan ilmoitus, jossa vahvistetaan, että kuljetus on tapahtunut kyseisille eläinperäisille tuotteille soveltuvissa olosuhteissa eikä lähetyksen sisältö ole muuttunut kuljetuksen aikana; tai ii) kolmannen maan toimivaltaisen viranomaisen tai muun viranomaisen virallinen ilmoitus, jossa vahvistetaan, että d alakohdan vaatimuksia on noudatettu; d) jos eläinperäiset tuotteet purettiin kolmannessa maassa, kyseisen kolmannen maan toimivaltainen viranomainen tai muu viranomainen on todistanut, että i) eläinperäisille tuotteille ei tehty kyseisessä kolmannessa maassa muuta käsittelyä kuin purkaminen, varastointi ja uudelleenlastaus; ii) tehokkaita toimenpiteitä toteutettiin sen välttämiseksi, etteivät eläinperäiset tuotteet saastu direktiivin 2002/99/EY liitteessä I lueteltuja tarttuvia eläintauteja aiheuttavilla taudinaiheuttajilla kyseisessä kolmannessa maassa tapahtuneen purkamisen, varastoinnin ja uudelleenlastauksen aikana; iii) kyseisessä kolmannessa maassa tapahtuneen purkamisen, varastoinnin ja uudelleenlastauksen paikka ei ollut eläinten terveyteen liittyvien siirtorajoitusten kohteena direktiivin 2002/99/EY liitteessä I lueteltujen tarttuvien eläintautien vuoksi kyseisessä kolmannessa maassa tapahtuneen purkamisen, varastoinnin ja uudelleenlastauksen aikana. 2. Edellä olevan 1 kohdan a alakohdasta poiketen tapauksissa, joissa vientijäsenvaltion toimivaltainen viranomainen ei myöntänyt kyseisessä säännöksessä tarkoitettuja asiakirjoja, lähetyksen alkuperä on todennettava muulla tavalla lähetyksestä vastaavan toimijan esittämien asiakirjatodisteiden perusteella. 3. Rajatarkastusaseman toimivaltaisen viranomaisen on seurattava eläinperäisten tuotteiden lähetyksen kuljettamista ja saapumista määräpaikkaan komission delegoidun asetuksen (EU) 2019/1666 2 ja 3 artiklan mukaisesti.

2 artikla Tätä päätöstä sovelletaan 14 päivästä joulukuuta 2019 21 päivään huhtikuuta 2021.

3 artikla Tämä päätös on osoitettu kaikille jäsenvaltioille.

Tehty Brysselissä 28 päivänä marraskuuta 2019. Komission puolesta Vytenis ANDRIUKAITIS Komission jäsen

(1) EYVL L 18, 23.1.2003, s. 11.

(2) Neuvoston direktiivi 97/78/EY, annettu 18 päivänä joulukuuta 1997, kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista (EYVL L 24, 30.1.1998, s. 9).

(3) Euroopan parlamentin ja neuvoston asetus (EU) 2017/625, annettu 15 päivänä maaliskuuta 2017, virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta (virallista valvontaa koskeva asetus) (EUVL L 95, 7.4.2017, s. 1).

(4) Euroopan parlamentin ja neuvoston asetus (EU) 2016/429, annettu 9 päivänä maaliskuuta 2016, tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta (”eläinterveyssäännöstö”) (EUVL L 84, 31.3.2016, s. 1).

(5) Komission delegoitu asetus (EU) 2019/2074, annettu 23 päivänä syyskuuta 2019, Euroopan parlamentin ja neuvoston asetuksen (EU) 2017/625 täydentämisestä tiettyjen eläinten ja tavaroiden lähetysten, jotka ovat peräisin unionista ja palautetaan sinne jonkin kolmannen maan evättyä niiltä pääsyn, erityistä virallista valvontaa koskevien sääntöjen osalta (EUVL L 316, 6.12.2019, s. 6).

(6) Komission täytäntöönpanoasetus (EU) 2019/1715, annettu 30 päivänä syyskuuta 2019, virallisen valvonnan tiedonhallintajärjestelmän ja sen komponenttien toimintaa koskevista säännöistä (”IMSOC-asetus”) (EUVL L 261, 14.10.2019, s. 37).

(7) Komission delegoitu asetus (EU) 2019/1666, annettu 24 päivänä kesäkuuta 2019, Euroopan parlamentin ja neuvoston asetuksen (EU) 2017/625 täydentämisestä siltä osin kuin on kyse edellytyksistä tiettyjen tavaroiden lähetysten kuljetuksen ja saapumisen seuraamiseksi saapumisrajatarkastusasemalta määräpaikassa unionissa sijaitsevaan laitokseen (EUVL L 255, 4.10.2019. s. 1).